CELEX: 32020D0424(01)
Language: hu
Date: 2020-03-25 00:00:00
Title: A Bizottság határozata (2020. március 25.) az innovációs alap bevételei kezelésének az Európai Beruházási Bankra történő átruházásáról 2020/C 133/05

24.4.2020   
               
               
                  HU
               
               
                  Az Európai Unió Hivatalos Lapja
               
               
                  C 133/6
               
            
         A BIZOTTSÁG HATÁROZATA
         (2020. március 25.)
         az innovációs alap bevételei kezelésének az Európai Beruházási Bankra történő átruházásáról
         (2020/C 133/05)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az üvegházhatást okozó gázok kibocsátási egységei Unión belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 10a. cikke (8) bekezdésének negyedik albekezdésére,
         tekintettel a 2003/87/EK európai parlamenti és tanácsi irányelvnek az innovációs alap működése tekintetében való kiegészítéséről szóló, 2019. február 26-i (EU) 2019/856 felhatalmazáson alapuló bizottsági rendeletre (2) és különösen annak 20. cikke (3) bekezdésére,
         tekintettel az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről szóló, 2018. július 18-i (EU, Euratom) 2018/1046 európai parlamenti és tanácsi rendeletre (3) és különösen annak 62. cikke (1) bekezdés c) pontjának iii. alpontjára,
         mivel:
         
                     (1)
                  
                  
                     A 2003/87/EK irányelv 10. cikkének (8) bekezdésével létrehozott innovációs alap a NER 300 program utódja. Az innovációs alap működésére vonatkozó részletes szabályokat az (EU) 2019/856 felhatalmazáson alapuló rendelet állapította meg.
                  
               
                     (2)
                  
                  
                     Az innovációs alap finanszírozása többek között az 1031/2010/EU bizottsági rendelet (4) értelmében a közös aukciós platformon értékesített 450 millió kibocsátási egységből származó bevételből történik. A kibocsátási egységeket az elkövetkező években fokozatosan kell árverésre bocsátani. A NER 300 program fel nem használt eszközeinek egy részével is az innovációs alapot kell növelni, amelyet át fognak ruházni hozzá.
                  
               
                     (3)
                  
                  
                     Az (EU) 2019/856 rendelet 19. cikkének (3) bekezdése kimondja, hogy az innovációs alap bevételei külső címzett bevételt képeznek az (EU, Euratom) 2018/1046 rendelet (a továbbiakban: költségvetési rendelet) 21. cikke értelmében. Ezeket a bevételeket az uniós költségvetésen keresztül kell folyósítani.
                  
               
                     (4)
                  
                  
                     Az (EU) 2019/856 felhatalmazáson alapuló rendelet (13) preambulumbekezdésével együtt értelmezett 3. cikkének c) pontja kimondja, hogy az innovációs alap bevételeit – köztük a közös aukciós platformon értékesített kibocsátási egységekből származó bevételeket is – a 2003/87/EK irányelv célkitűzéseivel összhangban kell kezelni.
                  
               
                     (5)
                  
                  
                     Az (EU) 2019/856 felhatalmazáson alapuló rendelet (16) preambulumbekezdése úgy rendelkezik, hogy az innovációs alap végrehajtása során a költségvetési rendeletben meghatározott hatékony és eredményes pénzgazdálkodás elveivel összhangban kell eljárni.
                  
               
                     (6)
                  
                  
                     Az 1031/2010/EU rendelet (5) 24. cikkének (1) bekezdésével összhangban az innovációs alap, valamint a szintén a 2003/87/EK irányelvvel létrehozott modernizációs alap számára 2021-től kezdődően elárverezendő kibocsátási egységek tekintetében az árverező az Európai Beruházási Bank (EBB).
                  
               
                     (7)
                  
                  
                     Az EBB végzi a NER 300 program bevételeinek kezelését. A NER 300 program jelenleg EBB által kezelt, fel nem használt eszközeinek egy részét át kell csoportosítani az innovációs alapba. Kívánatos biztosítani a beruházási folyamat folytonosságát, és lehetővé tenni az eszközök optimális átruházását. Emellett a NER 300 program végrehajtása során az EBB értékes tapasztalatra tett szert egy olyan eszközkezelési stratégia végrehajtása terén, amely figyelembe veszi a kapcsolódó pénzforgalmat.
                  
               
                     (8)
                  
                  
                     Az EBB-t bízták meg a modernizációs alap bevételeinek kezelésével. Valószínűleg szinergiák és méretgazdaságosság származna abból, ha az innovációs alap és a modernizációs alap eszközeit ugyanazon eszközkezelő kezelné.
                  
               
                     (9)
                  
                  
                     Ennek megfelelően a Bizottság az innovációs alap bevételeinek kezelésével kapcsolatos feladatokat az EBB-re kívánja átruházni. Ehhez az (EU) 2019/856 felhatalmazáson alapuló rendelet 20. cikkének (3) bekezdése alapján megállapodást kell kötni a Bizottság és az EBB között, melyben megállapítják azokat az egyedi feltételeket, amelyek mellett az EBB ellátja az innovációs alap bevételeinek kezelésével kapcsolatos feladatait, a költségvetési rendeletben meghatározott hatékony és eredményes pénzgazdálkodás elveivel összhangban.
                  
               
                     (10)
                  
                  
                     Az említett megállapodásnak különösen az alábbiakra vonatkozó konkrét rendelkezéseket kell tartalmaznia: i. az értékesítési eljárás részletes szabályai az 1031/2010/EU rendeletnek megfelelően, ii. a pénzeszközök átutalására vonatkozó részletes szabályok, amelyek lehetővé teszik a Bizottság számára az innovációs alap időben történő végrehajtását, iii. az eszközkezelés díjának számítása, iv. a jelentéstétel gyakorisága, tartalma és formája, v. számviteli követelmények, vi. az innovációs alap bevételeinek kezelésére alkalmazandó beruházási stratégia,
                  
               A KÖVETKEZŐKÉPPEN HATÁROZOTT:
         
            1. cikk
            Az innovációs alap bevételei kezelésének az Európai Beruházási Bankra történő átruházása
            
               (1)   A 2. cikkben említett hozzájárulási megállapodás megkötésére figyelemmel az innovációs alap bevételeinek kezelésével az Európai Beruházási Bankot (EBB) bízzák meg.
            
            
               (2)   Az EBB-t az innovációs alap következő bevételeinek kezelésével bízzák meg:
               
                           a)
                        
                        
                           az 1031/2010/EU rendelettel összhangban a közös aukciós platformon értékesített kibocsátási egységekből származó bevételek;
                        
                     
                           b)
                        
                        
                           az innovációs alapba történő átutalásból származó eszközök, köztük a NER 300 program második felhívásából származó, nem folyósított bevételek.
                        
                     
         
         
            2. cikk
            Hozzájárulási megállapodás
            
               (1)   A Bizottság és az EBB hozzájárulási megállapodást köt, melyben megállapítják azokat az egyedi feltételeket, amelyek mellett az EBB ellátja az innovációs alap bevételeinek kezelésével és a kibocsátási egységek értékesítésével kapcsolatos feladatait.
            
            
               (2)   A hozzájárulási megállapodásnak tükröznie kell, hogy a Bizottságnak és az EBB-nek átlátható módon, teljes mértékben együtt kell működnie. A megállapodás részletes szabályokat állapít meg annak biztosítása érdekében, hogy a költségvetési rendeletben meghatározott hatékony és eredményes pénzgazdálkodás elveivel összhangban járnak el. Meg kell felelniük továbbá az alkalmazandó igazgatási megállapodásoknak, különösen az Európai Unió és az Európai Beruházási Bank közötti finanszírozási és igazgatási keretmegállapodásnak, valamint az Európai Bizottság, az Európai Számvevőszék és az Európai Beruházási Bank közötti háromoldalú megállapodásnak.
            
            
               (3)   A hozzájárulási megállapodás különösen a következőket határozza meg:
               
                           a)
                        
                        
                           a kibocsátási egységek értékesítésének részletes szabályai az 1031/2010/EU rendeletnek megfelelően;
                        
                     
                           b)
                        
                        
                           az EBB és a Bizottság közötti pénzátutalásokra vonatkozó részletes szabályok, amelyek lehetővé teszik a Bizottság számára, hogy a projektfinanszírozási igényekre reagálva azonnal lehívja az innovációs alap bevételeit;
                        
                     
                           c)
                        
                        
                           az EBB-nek a kibocsátási egységek értékesítéséért, az innovációs alap bevételeinek kezeléséért és a kapcsolódó feladatokért járó költségalapú díjazás. A költségalapú díjazást a nyújtott szolgáltatásokra vonatkozó igazoló dokumentumok alapján kell megállapítani;
                        
                     
                           d)
                        
                        
                           az EBB havi jelentéstétele a Bizottságnak a Bizottság által meghatározott formátumban. Ennek lehetővé kell tennie a Bizottság számára, hogy megfeleljen valamennyi követelménynek az (EU) 2019/856 felhatalmazáson alapuló rendelet 23. cikke szerinti nyomon követése és jelentéstétele tekintetében;
                        
                     
                           e)
                        
                        
                           az innovációs alap eszközeinek bevételeire vonatkozó befektetési stratégia. Többek között (i) a beruházási stratégia arra törekszik, hogy a bevételek értékének védelmével összhangban lévő, megbízható megtérülést érjen el, és lehetővé tegye az EBB számára, hogy teljes mértékben és azonnal fedezze az összes szükséges kiáramlást az alap beruházási időtávja során; ii. az EBB javaslatot tesz egy beruházási stratégiára, amelyet a Bizottság számvitelért felelős tisztviselőjének kedvező ajánlása esetén a Bizottság jóváhagy. A beruházási stratégiát az innovációs alap működésének megkezdése előtt kell kidolgozni; iii. a beruházási stratégiát az elfogadható beruházási kategóriák közötti eszközallokációra, valamint a referenciamutatóra vonatkozó javaslat formájában kell kialakítani. Ez utóbbit a bevált ipari gyakorlatokkal összhangban kell létrehozni, figyelembe véve az innovációs alap beruházási horizontját, az általa támogatható beruházások körét, a célkitűzéseit és a kockázattűrését; iv. a beruházási stratégia létrehozásának megkönnyítése érdekében a Bizottság elkészíti az innovációs alapból finanszírozandó projektek által generált finanszírozási igények becsült ütemtervét; v. az EBB legalább évente egyszer, vagy amikor a pénzforgalmi profil változásai azt szükségessé teszik, felülvizsgálja a beruházási stratégiát; vi. az EBB évente egyszer és kérésre bemutatja a Bizottságnak a beruházási stratégiát és a portfólió teljesítményét;
                        
                     
                           f)
                        
                        
                           részletes szabályok, amelyek alapján az EBB az (EU) 2019/856 felhatalmazáson alapuló rendelet 23. cikke (7) bekezdésének megfelelően benyújtja a Bizottságnak az innovációs alap auditált pénzügyi kimutatásait minden pénzügyi évre vonatkozóan;
                        
                     
                           g)
                        
                        
                           azon részletes szabályok, amelyek alapján az EBB az uniós joggal összhangban együttműködik az Európai Unió Számvevőszékével, az Európai Csalás Elleni Hivatallal és az Európai Ügyészséggel.
                        
                     
            
               (4)   A megállapodás a Bizottság és az EBB általi aláírásával lép hatályba.
            
         
         
            Kelt Brüsszelben, 2020. március 25-én.
            
               
                  a Bizottság részéről
               
               Johannes HAHN
               
                  a Bizottság tagja
               
            
         
         
            (1)  HL L 275., 2003.10.25., 32. o.
         
         
            (2)  HL L 140., 2019.5.28., 6. o.
         
         
            (3)  HL L 193., 2018.7.30., 1. o.
         
         
            (4)  A Bizottság 1031/2010/EU rendelete (2010. november 12.) az üvegházhatást okozó gázok kibocsátási egységei Unión belüli kereskedelmi rendszerének létrehozásáról szóló 2003/87/EK európai parlamenti és tanácsi irányelv alapján az üvegházhatást okozó gázok kibocsátási egységei árverés útján történő értékesítésének időbeli ütemezéséről, lebonyolításáról és egyéb vonatkozásairól (HL L 302., 2010.11.18., 1. o.).
         
            (5)  A Bizottság (EU) 2019/1868 felhatalmazáson alapuló rendelete (2019. augusztus 28.) az 1031/2010/EU rendeletnek a kibocsátási egységek árverés útján történő értékesítésének a 2021–2030-as időszakra vonatkozó uniós kibocsátáskereskedelmi rendszer szabályaival és a kibocsátási egységeknek a 2014/65/EU európai parlamenti és tanácsi irányelv értelmében pénzügyi instrumentumként történő besorolásával való összehangolása érdekében történő módosításáról (HL L 289., 2019.11.8., 9. o.).